Mezoameryka to je regiōn ôbyjmujōncy terytoria zamiyszkane bez czōnkōw wielgich strzodkowoamerykańskich kultur prekolōmbijskich jak tyż jejich wpływu kulturowego, ekōnōmicznego i politycznego. Rozciōngŏ sie w przibliżyniu ôd postrzodkowego Meksyku po Przesmyk Panamski. Termin „Mezoameryka” ôstoł użyty po rŏz piyrszy bez amerykanistã Paula Kirchhoffa. Jego zdaniym teryn tyn ôbyjmowoł terytorium, kerego granica połedniowŏ ciōngła sie mynij wiyncyj ôd uchodu rzyki Motagua do Atlantyku, bez jezioro Nikaragua aże do Nicoya (zŏtoki) na Pacyfiku, a pōłnocnŏ – siōngała rzyki Pánuco wpadajōncyj do Atlantyku i rzyki Sinaloa wpadajōncyj do Pacyfiku. Brak kōntaktu z inkszymi cywilizacyjami sprawiōł, iże Mezoameryka je terynym barzo litym pod wzglyndym kulturowym, ôprōcz rozdziałōw etnicznych i gŏdkowych.